**TÖRTÉNELMI REKORD AZ EGRI KARÁCSONYI CIPŐSDOBOZ AKCIÓBAN**

KÖSZÖNET A NYITOTT SZÍVEKÉRT ÉS AZ AJÁNDÉKOKÉRT!

**A 2021-es évben több, mint ezer cipősdobozba csomagolt szeretetcsomagot gyűjtöttünk az egriekkel közösen és juttattunk el Karácsony előtt a rászoruló Eger környéki, Heves megyei gyermekekhez. Ez az egri Cipősdoboz Akció 16 éves történetében abszolút rekordot jelent, amit különösen nagy örömmel vettünk és hatalmas hálaoknak tartunk.**

Az egri gyűjtésből így - kisebb mennyiségben - jutott ajándék Borsod- és Nógrád megyei családokhoz is: összességében Eger mellett mintegy 15 településen okozott ünnepi örömöt a Baptista Szeretetszolgálat Karácsonyi Cipősdoboz Akciója. Köszönet minden ajándékozónak, valamennyi gyűjtőpontnak, a szortírozásban, csomagolásban és a szétosztásban segítő önkénteseknek és a Keresztény Élet Központnak, mint fő partnerünknek, hiszen mindez csak egy szép és jól működő összefogással valósulhatott meg!

A 2021-es volt Egerben immár a 16. jótékonysági megmozdulás, amikor arra kértük a városban élőket, hogy ha a szívük erre indítja őket, készítsenek össze egy szép, sok szeretetet tartalmazó, kreatív ajándékcsomagot, s válasszák ki, hogy pontosan hány éves és milyen nemű kisgyermeknek szánják azt. Az elmúlt 15 évben 6100 gyermek számára tettük örömtelibbé a világ megajándékozásának, a Megváltó érkezésének nagy ünnepét, ehhez adhatjuk hozzá most ezt a szép, kerek, ezres számot.

**A régi és új partnerségekben rejlik a siker**

Örömünkre szolgál, hogy az Egri Baptista Gyülekezet, mint a gyűjtés helyi koordinátora, a Baptista Szeretetszolgálat Egri Irodája mellett olyan megbízható partnerrel dolgozhat együtt évek óta, mint a Keresztény Élet Központ, a Bródy Sándor Könyvtár (Felnémeti Fiókkönyvtár), vagy a Vascular Plasma Eger. Ugyancsak nagy öröm, hogy időről időre csatlakoznak hozzánk civil egyesületek, munkahelyi kollektívák: idén az Egri Vízilabda Klub döntött úgy, hogy ajándékozásra szólítja fel játékosait, szurkolóit.

A 2021-es akció nagy újdonsága volt, hogy az Agria Park bevásárlóközpont is gyűjtőpontot nyitott, s ez a lehetőség hatalmas népszerűségnek örvendett: a beérkezett ajándékcsomagok mintegy 80%-a ide érkezett be! A bevásárlóközpont kiszámítható, hétvégén is hosszú nyitva tartása nagy hozzáadott értéket jelentett az idei szeretet-akcióban.

Őszinte köszönet mindezért!

A legfontosabb azonban az, hogy a fenti számok mögött gyermekek vannak: az apróságok örömének ígérete és az egriek szeretete mutatkozik meg minden egyes cipősdobozban, bárki is adta és bárhová is jutott el a csomag. Hálásak vagyunk ezért minden adományozónak, a dicsőség és hála pedig egyedül a szerető Istené! Ahogy János apostol írja a Bibliában: *„Abban nyilvánult meg Isten irántunk való szeretete, hogy egyszülött Fiát küldte el Isten a világba, hogy éljünk Őáltala. Ez a szeretet, és nem az, hogy mi szeretjük Istent, hanem az, hogy Ő szeretett minket, és elküldte a Fiát engesztelő áldozatul bűneinkért.”*

**Találkozzunk 2022 Adventjén is, hiszen…** *„Az ajándékozó bővelkedik és aki mást felüdít, maga is felüdül.” (Példabeszédek 11: 25.)*